Efter en frysende kold april lader det til, at maj har bestemt sig for at vise, hvordan forår egentlig skal føles: Lyst og lunt. I hvert fald kan man forvente masser af sol i dag, 1. maj, når venstrefløjen samler sig rundt om i landsdelen og markerer arbejdernes internationale kampdag. Lokalt kan man nå op på 14 graders varme - søndag sagde  termometeret i Vestervig i Thy 14,4 grader, og det niveau kan man også godt nå op på derude mandag. Men for det meste af Nordjylland gælder det nu, at temperaturen nok kommer til at ligge mellem otte og 12 graders varme. Køligst bliver det ved de østvendte kyster, hvor vinden kommer ind fra havet. Til gengæld ser det ud til, at varmen får rigtig fat i løbet af ugen - når vi igen nærmer os weekenden er der gode chancer for op til 20 dejlige plusgrader.
Vejret er med arbejderne denne 1. maj, hvor der vil være godt med solskin til de mange arrangementer.